P. Hrušovský, podpredseda NR SR: (2001-09-05):
(Hlasovanie.) Prítomných je 96 poslancov, za návrh 96. Návrh sme schválili . Na základe schváleného návrhu pristúpime k prvému čítaniu o vládnom návrhu zákona o zvyšovaní dôchodkov v roku 2001 o úprave dôchodkov priznaných v roku 2002 a o zmene a doplnení niektorých zákonov v oblasti sociálneho zabezpečenia . Vládny návrh zákona ste dostali ako tlač 1151, súčasťou ktorého je aj rozhodnutie predsedu Národnej rady o pridelení zákona na prerokovanie výborom Národnej rady. Prosím teraz, aby z poverenia vlády Slovenskej republiky návrh vlády odôvodnil pán minister práce, sociálnych vecí a rodiny Peter Magvaši. Pán minister, máte slovo. P. Magvaši, minister práce, sociálnych vecí a rodiny SR: Áno. Vážený pán predsedajúci, vážené dámy, vážení páni, vláda Slovenskej republiky svojím uznesením č. 756 z 20. augusta tohto roka ma poverila, aby som predložil Národnej rade Slovenskej republiky vládny návrh zákona o zvýšení dôchodkov v roku 2001 a o úprave dôchodkov priznaných v roku 2002 a zmeny a doplnenie niektorých zákonov v oblasti sociálneho zabezpečenia. Tento návrh zákona, ktorý je vám odovzdaný pod tlačou 1151, vlastne je aplikačným zákonom vo väzbe na § 9 zákona č. 46/1991 Zb. o zvyšovaní dôchodkov v znení neskorších predpisov, ktorým starobné dôchodky, invalidné dôchodky, pani Aibeková, čiastočné invalidné dôchodky, dôchodky za výsluhu rokov, vdovské dôchodky a sirotské dôchodky sa zvýšia, ak sa podľa údajov vykázaných Štatistickým úradom Slovenskej republiky, chcel by som zvýrazniť teda Štatistickým úradom Slovenskej republiky, že sa zvýšili životné náklady aspoň o 10 percent od posledného zvyšovania dôchodkov a priemerná mzda aspoň o 5 percent od predchádzajúceho zvýšenia dôchodkov, a to najskôr po uplynutí troch mesiacov od predchádzajúceho zvýšenia dôchodkov. V dôvodovej správe máte predložené údaje, ktoré predložil Štatistický úrad Slovenskej republiky, kde vám je predložené, že vlastne vzťah medzi druhým štvrťrokom roku 2000, keď došlo k zvyšovaniu dôchodkov k 1. augustu 2000 a termínom druhého štvrťroka 2001 bol nominálny rast priemernej mesačnej mzdy o 7,9 percenta. To znamená, že v prvom štvrťroku roku 2001 tento moment ešte nenastal. Nastal moment navýšenia o 5 percent od 1. júla 2000 až k 30. júnu 2001. To znamená, že naplnenie tejto podmienky nastalo koncom šiesteho mesiaca tohto roka s tým, že, samozrejme, ministerstvo a vláda následne po potvrdení týchto výsledkov Štatistickým úradom aj okamžite konala. Čo sa týka životných nákladov, keď budeme porovnávať štatistické údaje o životných nákladoch medzi augustom roku 2000 a júlom 2000, tak, keď sme predkladali tento návrh, neboli ešte potvrdené štatistické údaje, uviedli sme preto v dôvodovej správe 107,9 % rast. Chcel by som potvrdiť, že tento náš odhad, ktorý sme mali, potvrdila aj skutočnosť júla roku 2001. To znamená, že ten rast bol 7,9 % a ten predpokladaný odhad, ktorý sme v súčasnosti aj do tejto dôvodovej správy dali, ani do konca roka sa nepredpokladá naplniť druhú podmienku, to znamená 10-percentný rast životných nákladov k 1. augustu roku 2000, keď bolo zvyšovanie dôchodkov. Čiže druhá podmienka, ktorá je dokonca definovaná v zákone tak, že by potom malo dochádzať k zvyšovaniu pevnou čiastkou, nie percentuálne, nie je naplnená a z toho dôvodu vláda Slovenskej republiky predkladá vo svojom vládnom návrhu zákona, aby došlo k zvýšeniu dôchodkov k 1. októbru tohto roka o 5 %. Ďakujem.